
Bilag 3		
Væksthus for Ledelses strategi OK26 (2026-2028)
Offentlige ledere står i disse år over for omfattende reformer, arbejdskraftudfordringer, teknologisk udvikling og voksende krav til samarbejde på tværs. Samtidig åbner nye teknologier, nye arbejdsformer og stærke faglige fællesskaber nye muligheder for at udvikle den offentlige velfærd og skabe endnu bedre løsninger for borgere, virksomheder og medarbejdere.
Kommuner og regioner rummer betydelige erfaringer, ressourcer og innovationskraft, som kan bringes i spil i mødet med fremtidens udfordringer. Ledelse er afgørende for at omsætte disse muligheder til værdi for kerneopgaven og borgerne. Det stiller høje krav til både ledere og ledelse og til de rammer, der understøtter ledernes muligheder for at lykkes med opgaven.
Væksthus for Ledelse skal understøtte lederne i mødet med disse udfordringer. Gennem praksisnær viden, inspiration og værktøjer bidrager Væksthuset til at styrke ledernes muligheder for at skabe retning, resultater og bæredygtige arbejdsfællesskaber i en tid præget af kompleksitet, omstilling og nye muligheder. Samtidig skal Væksthuset styrke dialogen om god ledelse, udvikle ledelse som faglig disciplin og bidrage til udviklingen af fremtidens arbejdspladser, arbejdsformer og samarbejdsformer i kommuner og regioner.
Pejlemærker for OK26
For at skabe størst mulig værdi for offentlige ledere samles Væksthus for Ledelses arbejde om fem pejlemærker:
1. Ledelse af reformer, transformation og implementering
2. Ledelse på tværs og sammenhængende løsninger
3. Motivation for ledelse, lederudvikling og ledertrivsel
4. Faglig ledelse og professionel dømmekraft
5. Ledelse af digitalisering, kunstig intelligens og ny teknologi
Pejlemærkerne bygger videre på erfaringer og indsatser fra tidligere overenskomstperioder og retter samtidig blikket mod de ledelsesudfordringer og udviklingsmuligheder, som kommuner og regioner forventes at stå over for i de kommende år. Strategien skal fortsat kunne rumme nye idéer, aktuelle problemstillinger og projekter, der opstår undervejs. 
1. Ledelse af reformer, transformation og implementering
Offentlige ledere spiller en afgørende rolle i omsætningen af reformer, politiske beslutninger og organisatoriske forandringer til værdi for borgere, virksomheder og medarbejdere. De skal skabe retning, fastholde kerneopgaven og træffe beslutninger under usikre og foranderlige vilkår. Mængden af samtidige reformer, transformationer og omstillinger, såsom implementering af store velfærdsreformer, digitalisering og klima- og bæredygtighedsdagsordener, stiller øgede krav til ledelsesmæssig og organisatorisk kapacitet.
Pejlemærket sætter fokus på:
· reform-, transformations- og implementeringsledelse med blik for kvalitet i kerneopgaven
· ledelse i spændet mellem styring og frisættelse
· ledelse under komplekse, usikre og foranderlige vilkår
· beredskab og opgaveløsning i ekstraordinære situationer
· sammenhæng mellem forandringer, kapacitet og trivsel
· ledelse af klima-, bæredygtigheds- og omstillingsdagsordener
2. Ledelse på tværs og sammenhængende løsninger
Flere samfundsudfordringer kan ikke løses inden for én organisation, sektor eller faglighed. Borgernes behov går på tværs af organisatoriske grænser, og løsningen af komplekse velfærdsopgaver kræver ledelse, der skaber retning, koordinering og fælles løsninger på tværs. 
Pejlemærket sætter fokus på:
· resultater på tværs af organisatoriske grænser
· sammenhængende borgerforløb og helhedsorienterede løsninger
· samarbejde med civilsamfund, private aktører og andre offentlige organisationer
· arbejde gennem relationer, netværk og fælles retning
· stærke ledelseskæder og fælles ansvar for opgaveløsningen

3. Motivation for ledelse, lederudvikling og ledertrivsel
Attraktive lederjob og god ledertrivsel er afgørende for, at kommuner og regioner kan tiltrække, udvikle og tilknytte dygtige ledere – gennem hele karrieren. Ledere skal opleve mening, handlemuligheder og bæredygtige vilkår for at lykkes med deres opgave og skabe gode rammer for medarbejdere og borgere i kommuner og regioner.
Pejlemærket sætter fokus på:
· lysten til ledelse og udvikling af fremtidens ledere
· lederrekruttering, talentudvikling, lederpipeline og ledelsesberedskab
· gode overgange til lederrollen gennem onboarding og tidlig lederudvikling
· tilknytning af ledere gennem hele karrieren
· ledertrivsel som et fælles organisatorisk ansvar
· ledelseskædens betydning for lederes trivsel, udvikling og tilknytning

4. Faglig ledelse og professionel dømmekraft
I en tid med øget frisættelse og større lokal handlefrihed bliver faglig ledelse og professionel dømmekraft stadig vigtigere som grundlag for kvalificerede beslutninger og ansvarlig ledelse. Faglig ledelse handler om at sætte retning for kerneopgaven, udvikle kvaliteten i opgaveløsningen og skabe rammer for stærke faglige og inkluderende arbejdsfællesskaber. Samtidig er evnen til at omsætte faglig viden til kvalificerede beslutninger og udøve professionel dømmekraft i balancen mellem fælles rammer og lokale handlemuligheder afgørende for kvaliteten i den offentlige velfærd.

Pejlemærket sætter fokus på:
· faglig ledelse tæt på kerneopgaven
· professionel dømmekraft i spændet mellem frisættelse, styring og ansvarlig opgaveløsning
· datainformeret ledelse og anvendelse af viden til kvalificerede beslutninger
· ledelse af faglige fællesskaber
· diversitet, inklusion og deltagelsesmuligheder i arbejdsfællesskabet
· balancen mellem standardisering, kvalitet og lokal vurdering
· refleksion over ledelsesrollen og lederidentiteten

5. Ledelse af digitalisering, kunstig intelligens og ny teknologi
Digitalisering, kunstig intelligens, velfærdsteknologi og øvrige nye teknologier skaber muligheder for at udvikle den offentlige opgaveløsning og understøtte håndteringen af fremtidens arbejdskraftudfordringer. Ledere har en central rolle i at omsætte teknologiske muligheder til værdi for borgere, medarbejdere og organisationer og i at sikre ansvarlig implementering og anvendelse.

Pejlemærket sætter fokus på:
· ledelse af digitalisering, kunstig intelligens og teknologisk implementering
· ledelse af velfærdsteknologi
· udvikling af organisatoriske kompetencer og kapacitet
· organisatoriske og ledelsesmæssige perspektiver på kunstig intelligens
· håndtering af etiske, organisatoriske og arbejdsmiljømæssige dilemmaer
· anvendelse af teknologi til at understøtte kvalitet, produktivitet og opgaveløsning
· nye arbejds-, lærings- og samarbejdsformer understøttet af teknologi

Kunstig intelligens og ny teknologi er et tværgående tema, som påvirker både kerneopgaven, fagligheden, organiseringen, samarbejdet og ledelsesopgaven.

Hvordan vi arbejder
I OK26-perioden vil Væksthus for Ledelse bygge videre på sine stærke erfaringer og arbejde fokuseret, tværgående og udviklingsorienteret. Væksthusets særlige styrke er det partsbaserede samarbejde og den tætte kobling til ledelsespraksis i kommuner og regioner. Derfor skal ledere og medlemmerne af væksthusene i endnu højere grad bidrage til udviklingen af Væksthusets viden, aktiviteter og produkter.
Væksthuset er kendt for praksisnær viden, som ledere kan omsætte til refleksion og handling. Arbejdet skal fortsat være kendetegnet ved tæt involvering af ledere, stærke partnerskaber og løbende udvikling og afprøvning af nye tilgange til læring, formidling og videndeling. I takt med at ledernes adgang til viden, inspiration og sparring i stigende grad sker gennem digitale platforme, netværk og ny teknologi, skal Væksthuset styrke fællesskaber, refleksion, videndeling på tværs og et stærkere community omkring Væksthus for Ledelse.
For at skabe størst mulig værdi for kommunale og regionale ledere vil Væksthus for Ledelse i OK26-perioden arbejde med at:
· styrke samarbejdet i og på tværs af væksthusene og udvikle flere tværgående projekter
· indgå stærkere strategiske partnerskaber med HR, MED-systemet og relevante vidensaktører
· samskabe, udvikle og afprøve innovative og interaktive metoder, læringsformer og formidlingsformater
· videreudvikle, formidle og skabe større anvendelse af eksisterende viden og erfaringer
· anvende kunstig intelligens aktivt og ansvarligt til at styrke Væksthusets opgaveløsning, udvikling og formidling af viden
· undersøge målgruppens behov og anvendelse af Væksthusets indsatser

